‘‘वहीं दूसरी ओर उन्हें एक अस्तित्व मानने में भी अड़चनें हैं। यदि किसी व्यक्ति की जानकारी में आए बिना उसका क्लोन बनावा लिया जाए और वह उसकी तमाम सम्पत्ति पर बराबर का अधिकार जताए तो क्या यह अधिकार उसे दिया जाना चाहिए? इसी प्रकार कोई अपराध करने पर दोनों में सें किसी एक को दंड देना तार्किक रूप से सही होगा, परंतु यह न्याय की मूल भावना के विपरीत होगा। सारे तर्कों पर विचार करने के बाद मैंने यह निर्णय लिया है कि उन्हें भिन्न-भिन्न व्यक्तियों के रूप में मान्यता देना उचित होगा, तभी रिश्तों को उलझने से बचाया जा सकता है। इस आधार पर मनोरमा, विनय वर्मा की पत्नी नहीं समझी जाएगी और उसके साथ रहने को बाध्य नहीं होगी। यदि विनय शर्मा ऐसी कोई चेष्टा करेगा, तो दंड का पात्र होगा, साथ ही मानव-क्लोनिंग-संबंधी कानून का उल्लंघन करने के कारण विनय शर्मा को सात वर्ष और उनका सहयोग करने के कारण मनोरमा की माँ श्रीमती शांतिप्रभा को पांच वर्ष की साधारण कैद की सजा सुनाई जाती है। मनोरमा वर्मा किसी भी अन्य नागरिक के समान स्वतंत्र अस्तित्व रखती हैं और अपनी इच्छा से कहीं भी विवाह कर सकती हैं।’’ अपना निर्णय सुनाकर न्यायाधीश महोदय उठ खड़े हुए। विनय पर जैसे बिजली गिर पड़ी। उसका मस्तिष्क सुन्न हो गया। सारे स्वप्न चूर-चूर हो चुके थे। अब जीवन में कुछ शेष नहीं रह गया था। इतने वर्षों तक तपते मरुस्थल में चलने के बाद नखलिस्तान की आशा मात्र मृग-मरीचिका सिद्ध हुई थी। प्रचंड क्रोध और निराशा की भावना के वशीभूत हो वह कभी चीखता, कभी रोता तो कभी हँसने लगता। उसके इस विचित्र व्यवहार की परिणति यह हुई कि उसे मानसिक आरोग्यशाला ले जाया गया। अब वही अंतिम आश्रय था। प्राकृतिक निर्णय में हस्तक्षेप उसे बहुत महंगा पड़ा था। अभी मैं इस विश्लेषण में लगा ही हुआ था कि रूबी ने किसी के आने की सूचना दी। मैं उठकर ड्राइंगरूम में आया तो देखा कि लगभग पच्चीस वर्षीय एक सजीला नौजवान चिंतातुर मुद्रा में बैठा था। अभिवादन के पश्चात बिना किसी भूमिका के उसे कहना आरंभ कर दिया।